**VII SASTANAK KONFERENCIJE PARLAMENTARNIH KOMISIJA ZA**

**EVROPSKE INTEGRACIJE ZEMALjA OBUHVAĆENIH PROCESOM STABILIZACIJE I PRIDRUŽIVANjA**

**JUGOISTOČNE EVROPE**

**(KOSAP)**

***Sarajevo, 22. marta 2013.***

**ZAJEDNIČKA IZJAVA**

Sedmi sastanak Konferencije parlamentarnih komisija za evropske integracije zemalja obuhvaćenih Procesom stabilizacije i pridruživanja Jugoistočne Evrope (KOSAP) organizovan je u Sarajevu, na inicijativu Parlamentarne skupštine Bosne i Hercegovine.

U radu ovog sastanka učestvovali su članovi parlamentarnih komisija za evropske integracije iz Bosne i Hercegovine, Crne Gore, Republike Hrvatske, Republike Makedonije i Republike Srbije.

Kao gosti prisustvovali su članovi Komisije za evropske integracije Velike narodne skupštine Republike Turske i Komisije za evropske integracije Parlamenta Kosovo\*.

U okviru razmjene mišljenja koja se odnose na Proces stabilizacije i pridruživanja, program priključivanja Evropskoj uniji zemalja obuhvaćenih Procesom stabilizacije i pridruživanja, kao i na proces proširenja EU, učesnici VII sastanka Konferencije KOSAP-a u Sarajevu:

1. Pozdravljaju jasne i nedvosmislene službene političke odluke i izjave institucija Evropske unije o daljem proširenju, kojim se održava dinamika procesa proširenja kao načina obezbjeđivanja mira i stabilnosti, i pokazuju da je proširenje i dalje vjerodostojna politika koju podržava javnost kako u EU, tako i u državama kandidatkinjama i potencijalnim kandidatkinjama;
2. Odlučno okrenuti perspektivi članstva u Evropskoj uniji, izražavaju jasno opredjeljenje za sprovođenje neophodnih reformi i stvaranje uslova koji će obezbijediti uspjeh pristupanja EU i poboljšanje životnog standarda građana naših država;
3. Saglasni su da evropske integracije značajno doprinose jačanju regionalne i prekogranične saradnje, promovisanju klime međusobnog poštovanja i

dobrosusjedskih odnosa kao preduslova za stabilnost i kao načina da se olakša istinsko i trajno pomirenje u regionu. Ponavljaju punu podršku Savjetu za regionalnu saradnju u promicanju i unapređenju regionalne saradnje kao bitnog elementa Procesa stabilizacije i pridruživanja.

1. S obzirom na iskustva u zemljama kandidatkinjama i potencijalnim kandidatkinjama sa transformacionom snagom procesa integrisanja u EU, podržavaju novu praksu EU da se u pregovorima o proširenju glavni akcent stavi na pitanja pravde i vladavine prava;
2. Izražavaju punu podršku i saglasnost sa ocjenama u Rezoluciji Evropskog parlamenta u vezi sa proširenjem (22. 11. 2012. godine), kojom se snažno podržava proces proširenja, podsjeća na važnost ispunjavanja obaveza i najavljuju novi vidovi podrške državama u njihovom nastojanju da ispune kriterijume za pristupanje EU;
3. Ističu da je postizanje održivog ekonomskog oporavka glavni izazov u državama koje su u procesu pridruživanja i pozivaju Evropsku komisiju da pomogne u rješavanju problema nezaposlenosti i socijalnih pitanja, između ostalog, kroz IPA programe i većim korišćenjem Investicionog okvira za Zapadni Balkan (WBIF) za razvoj transportne infrastrukture, energetskog sektora, malih i srednjih preduzeća i dr.;
4. Podržavaju novi koncept pretpristupne pomoći (IPA II) kojim se otklanjaju razlike među državama na osnovu njihovog kandidatskog statusa i omogućava da više zemalja pristupi fondovima, posebno namijenjenim za socio-ekonomski razvoj;
5. Podržavaju zahtjeve da Evropska komisija pojednostavi administrativnu proceduru i smanji troškove za IPA finansiranje;
6. Naglašavaju važnost saradnje antikorupcionih tijela svih naših država, budući da je borba protiv korupcije i organizovanog kriminala od vitalnog značaja za proces pristupanja;
7. Čestitaju Republici Hrvatskoj ulazak u Evropsku uniju 1. jula 2013. godine, ocjenjujući da je taj uspjeh ujedno i uspjeh procesa stabilizacije i pridruživanja Jugoistočne Evrope i Crnoj Gori na otvaranju pregovaračkog procesa, što predstavlja svojevrstan podsticaj politici proširenja na Zapadni Balkan i ohrabrenje zemljama regiona da nastave put ka punopravnom članstvu u Evropsku uniju.
8. Ponovo pozivaju Regionalni sekretarijat za parlamentarnu saradnju Jugostočne Evrope da posreduje kako bi se, kao gosti, u rad KOSAK-a uključile komisije obuhvaćene KOSAP-om.
9. Ponovo naglašavaju punu podršku projektu: “Parlamentarna saradnja na Zapadnom Balkanu i Turskoj i podrška Cetinjskom parlamentarnom forumu”, koju je RCC pripremio u okviru višekorisničkog IPA fonda. Očekuju da će projekat pružiti konkretan doprinos izgradnji kapaciteta nacionalnih parlamenata a primarno komisija za evropske integracije.

Pozivaju relevantne strukture Evropske komisije da ubrzaju tehničke procedure kako bi projekat počeo što je prije moguće.

1. Pozdravljaju korake preduzete na uspostavljanju arhive KOSAP-a, uključujući sve glavne dokumente nastale tokom aktivnosti koje su preduzeli Parlamentarna skupština Bosne i Hercegovine i Savjet za regionalnu saradnju, te poziva sljedeće zemlje predsjedavajuće KOSAP-om da nastave s ovim poduhvatom.
2. Zahvaljujemo Parlamentarnoj skupštini Bosne i Hercegovine kao organizatoru i domaćinu VII KOSAP-a i izražavamo punu podršku narednom predsjedavajućem KOSAP-a – Skupštini Republike Makedonije.